CELEX: 62011TN0648
Language: hu
Date: 2011-12-21 00:00:00
Title: T-648/11. sz. ügy: 2011. december 21-én benyújtott kereset — Smart Technologies kontra OHIM (SMART NOTEBOOK)

25.2.2012   
            
            
               HU
            
            
               Az Európai Unió Hivatalos Lapja
            
            
               C 58/11
            
         2011. december 21-én benyújtott kereset — Smart Technologies kontra OHIM (SMART NOTEBOOK)
   (T-648/11. sz. ügy)
   2012/C 58/21
   Az eljárás nyelve: angol
   
      Felek
   
   
      Felperes: Smart Technologies ULC (Calgary, Kanada) (képviselők: M. Edenborough QC, T. Elias Barrister és R. Harrison Solicitor)
   
      Alperes: Belső Piaci Harmonizációs Hivatal (védjegyek és formatervezési minták) (OHIM)
   
      Kereseti kérelmek
   
   A felperes azt kéri, hogy a Törvényszék:
   
               —
            
            
               helyezze hatályon kívül a Belső Piaci Harmonizációs Hivatal (védjegyek és formatervezési minták) első fellebbezési tanácsának 2011. szeptember 29-i határozatát (R 942/2011. sz. ügy);
            
         
               —
            
            
               másodlagosan változtassa meg az első fellebbezési tanács megtámadott határozatát oly módon, a Törvényszék mondja ki, hogy a bejelentett védjegy kellő megkülönböztető képességgel rendelkezik, és a lajstromozásával szemben nem hozható fel kifogás a rendelet 7. cikke (1) bekezdésének b) és c) pontja alapján;
            
         
               —
            
            
               az alperest kötelezze az eljárási költségek viselésére.
            
         
      Jogalapok és fontosabb érvek
   
   
      Az érintett közösségi védjegy: a „SMART NOTEBOOK” szóvédjegy a 9. osztályba tartozó áruk vonatkozásában — 9 049 313. sz. védjegybejelentés.
   
      Az elbíráló határozata: az elbíráló a lajstromozást megtagadta.
   
      A fellebbezési tanács határozata: a fellebbezési tanács a fellebbezést elutasította.
   
      Jogalapok: a 207/2009 tanácsi rendelet 7. cikke (1) bekezdése b) és c) pontjának megsértése, mivel a fellebbezési tanács tévesen állapította meg, hogy a bejelentett közösségi védjegy nem rendelkezik semmilyen megkülönböztető képességgel. A felperes továbbá azt állítja, hogy a bejelentett védjegy nem leíró jellegű a felperes árui tekintetében, hanem olyan megkülönböztető képességgel rendelkezik, amely alkalmassá teszi a bejelentett védjegyet a szóban forgó áruk kereskedelemi származásának megjelölésére irányuló funkció betöltésére. Konkrétan, a felperes azt állítja, hogy a fellebbezési tanács a) helytelen tesztet alkalmazott annak megállapítására, hogy a védjegy leíró jellegű-e azon áruk vonatkozásában, amelyekre a lajstromozását kérték; b) nem vette figyelembe azt, hogy a felperesé a „Smart” védjegycsalád, és tévesen keverte össze ezt a kérdést a megkülönböztető képességnek a rendelet 7. cikkének (3) bekezdése szerinti megszerzésének fogalmával; és c) tévesen utasította el az azon körülményekbe vetett jogos bizalommal kapcsolatos állítást, amikor a jogos bizalmat megalapozó további védjegyek jogosultja a felperes, szemben azzal a helyzettel, amikor a védjegyjogosult harmadik fél.